聞孫巖老挂冠嘆仰之餘輙賦長句
作者：陸游
朝代：宋

paragraphs: 聖賢在世龍行天，出處何至爲物牽。
後人競作駒伏轅，未死奄奄如九泉。
郫孫公者山澤僊，巉巖玉骨寒入肩。
哦詩調苦亂嘒蟬，燥墨瘦字醜不妍。
諸公好之挽使前，六丁力盡山嶷然。
奏書告老不待年，脱手徑上岷山巔。
吾儕一官自糾纒，俛首鞭箠不自憐。
强欲作詩誦公賢，事偉辭卑難竝傳。